नाडेज्दा कप महिला फुटबल : अनुको पथमा सावित्रा
फरवार्ड सावित्रा भण्डारीले अन्तर्राष्ट्रिय फुटबलमा पूर्वकप्तान अनु लामाको सर्वाधिक ३५ गोलकी कीर्तिमानसँग बराबरी गरेपनि नेपाली महिला टिम फेरि एकपल्ट फाइनलमा चुकेको छ ।
काठमाडौँ — फरवार्ड सावित्रा भण्डारीले अन्तर्राष्ट्रिय फुटबलमा पूर्वकप्तान अनु लामाको सर्वाधिक ३५ गोलकी कीर्तिमानसँग बराबरी गरेपनि नेपाली महिला टिम फेरि एकपल्ट फाइनलमा चुकेको छ ।नेपाल फिफा वरीयतामा ५७ स्थानमाथिको उज्वेकिस्तानविरुद्ध कडा मिहिनेत गरेपनि किर्गिस्तानको काराकोलमा बिहीबार भएको नाडेज्दा कपको उपाधि होडमा ३–२ ले पराजित भयो ।चार देश सहभागी प्रतियोगिताको राउन्ड रोबिन लिगको भेटमा नेपालमाथि मध्य एसियाली क्षेत्रको उज्वेकिस्तानले २–० को जित पाएको थियो । त्यससँगै नेपाली महिला टिमको लगातार गोलको शृंखला ११ खेलमा टुंगिएको थियो । प्राविधिक र शारीरिक रूपमा उज्वेक टिम बलियो भएपनि नेपालले त्यो हारको बदला फाइनलमा लिने अपेक्षा गरिएको थियो । तर लिउदमिला कारासिकको उत्कृष्ट खेलसँगै उज्वेकले नेपाललाई फाइनलमा पनि निरास पारिदियो ।उज्वेकिस्तानले ६४ मिनेटभित्र ३–० को अग्रता लियो । लिग चरणमा नेपालविरुद्ध पहिलो गोल गरेकी कारासिकले उत्कृष्ट फिनिसिङ प्रस्तुत गर्दै ३९ औं मिनेटमा उज्वेकलाई अगाडि बढाइन् । उनकै पासमा डिडोरा नोजिमोभाले ५५ औं मिनेटमा उज्वेकिस्तानले अग्रता दोब्बर पार्‍यो । कारासिकले अर्को उत्कृष्ट गोल ६४ औं मिनेटमा गर्दै उज्वेकिस्तानको उपाधि सुरक्षित गरिन् । उनले प्रतियोगितामा ६ गोल गरिन् । सावित्रा र डिडोरा प्रतियोगिताकै सर्वाधिक गोलकर्ता (७–७) भए ।सावित्राले ६७ औं मिनेटमा गोल गर्दै नेपाललाई खेलमा फर्काउने प्रयास गरिन् । गोलकिपर एन्जिला तुम्बापोले रिलिज गरेको बललाई सरु लिम्बुसँग वान टच पास खेल्दै अघि बढाएर उनले गोल गरिन् । त्यो उनको अन्तर्राष्ट्रिय करिअरको ३४ औं गोल हो । उनले तीन मिनेटको इन्ज्युरी टाइमको पहिलो मिनेटमा अनिता बस्न्तेले प्रहार गरेको बल उज्वेक डिफेन्सको हातमा लाग्यो र त्यसमा प्राप्त पेनाल्टीलाई सहजै गोलमा परिणत गर्दै सावित्राले नेपाललाई २–३ को अवस्थामा पुर्‍याइन् । तर त्यो गोलले पहिलोपल्ट उपाधि जित्ने नेपालको सम्भावना कायमै राख्न सकेन । कप्तान निरु थापा घाइते भएपछि पहिलो रोजाइमा अवसर पाएकी सरु लिम्बुले ७५ औं मिनेटमा प्रहार गरेको बल डिफेन्डरको हेडरपछि बारमा लागेर नफिर्कएको भए खेलको कथा मोडिनसक्थ्यो ।नेपाली महिला टिम यो वर्ष (सन् २०१९) मा तेस्रोपल्ट फाइनलमा हारेको हो । यसअघि नेपाली टिम विराटनगरमा भएको साफ च्याम्पियनसिप (मार्च) मा भारत र भुवनेश्वरमा भएको हिरो गोल्डकप (फेब्रुअरी) मा म्यानमारविरुद्धको फाइनलमा हारेको थियो । नेपालले सन् २०१० यता खेलेको आठौं फाइनल हो नाडेज्दा कप । तर हरेकपल्ट उपाधि होडमा चुकेपछि नेपालको च्याम्पियन बन्ने सपना अझै अधुरै रह्यो ।जमुना–अनु–सावित्राफाइनलको व्यक्तिगत दोस्रो गोलसँगै सावित्राले भने अन्तर्राष्ट्रिय फुटबलमा सर्वाधिक गोल गरेकी पूर्वकप्तान अनु लामाको ३५ गोलको कीर्तिमान बराबरी गरिन् । पछिल्लोपल्ट गत फेब्रुअरीमा भुवनेश्वरमा भएको हिरो वुमेन्स गोल्डकपमा खेलेकी अनुले त्यसको अर्को महिना विराटनगरमा भएको पाँचौं साफ वुमेन्स च्याम्पियनसिपको टिममा स्थान पाउन सकिनन् । त्यससँगै उनले संन्यास घोषणा गरिन् । ३५ गोलका लागि अनुले २८ खेल खेलेकी छन् भने सावित्रा ३४ खेलमा मैदान उत्रिएकी छन् ।नेपाली महिला फुटबलमा एक समय अनु लामा र जमुना गुरुङको अग्रपंक्ति खुबै चलेको थियो । १३ वर्षको उमेरमै एसियन वुमेन्स कप (सन् १९९९) खेलेकी जमुनाले अर्को अन्तर्राष्ट्रिय प्रतियोगितामा सहभागी हुन ११ वर्ष कुर्नुपर्‍यो । उनले आफ्नो कप्तानीमा २०१०–१२ मा भएका दक्षिण एसियाली खेलकुद (साग) र साफ च्याम्पियनसिपका दुई संस्करणमा २५ गोल गरेकी थिइन् । घुँडाको शल्यक्रियापछि मैदान छाडेकी उनले १५ खेलमात्रै खेल्ने अवसर पाइन् । उनीपछि कप्तान भएकी अनुले पूर्वसहकर्मी जमुनालाई उछिन्दै सर्वाधिक गोलकर्ताको कीर्तिमान आफ्नो नाममा बनाएकी थिइन् । उनलाई पनि उछिन्ने संघारमा आइपुगेकी छन् सावित्रा ।जमुना, अनु र सावित्रा एउटै क्लब (एपीएफ) बाट आएका हुन् । संयोगले सावित्राले अनुकै स्थान लिँदै अन्तर्राष्ट्रिय फुटबलमा डेब्यु गरेकी थिइन् । २०१४ को नोभेम्बर १२मा इस्लामावादमा भएको तेस्रो साफ वुमेन्स च्याम्पियनसिपको पहिलो खेलमा भुटानविरुद्ध ८६ औं मिनेटमा मैदानमा प्रवशे गरेको दुई मिनेटभित्रै सावित्राले डेब्यु गोल गरेकी थिइन् । त्यो खेल नेपालले ८–० ले जितेको थियो ।सावित्राले सिलिगुढीमा भएको चौथो साफ २०१६ मा भुटानविरुद्ध ८–० को जितमा एक्लैले ६ गोल गर्दै तहल्का मच्चाएकी थिइन् । त्यो साफमा माल्दिभ्सविरुद्ध पनि ५ गोल गरेकी उनले कुल १२ गोल गरेर खुबै चर्चा पाएकी थिइन् । ओलम्पिक छनोटमा ३ र हिरो गोल्डकपमा ४ गोल गरेकी २३ वर्षीया उनले पछिल्लो सिजन सेतु एफसीलाई भारतको महिला लिग च्याम्पियन बनाउन पनि सहयोग गरेकी थिइन् । फुटबलप्रेमीमाझ ‘साम्बा’ नामले चर्चित उनले घरेलु फुटबलमा एपीएफबाट त गोलको वर्षा गरिरहेकै छन् ।‘५० गोल पुर्‍याउँछिन्’अनु लामापूर्वकप्तान, नेपालबहिनीले मेरो रेकर्ड बराबरी गर्दा खुसी लागेको छ । उनी (सावित्रा भण्डारी) ले अझै राम्रो गर्न सक्छिन् । सावित्राले यति चाँडै ३५ गोल गर्ने सोचेकी थिइनँ । नियमित खेल भइरहेको छ । त्यसैले उनलाई सजिलो भयो । उनले दुई वर्षभित्रै ५० गोल पुर्‍याउने विश्वास छ ।